Нэгъабэрейм йофIэкI
«Спартак-Налшык» (Налшык) — «Нефтехимик» (Нижнекамск) — 2:1 (2:0). Налшык. «Спартак» стадион. Бадзэуэгъуэм и 13-м. ЦIыху 1200-рэ еплъащ.
Судьяхэр: Чернов (Мэзкуу), Пищулин (Ульяновск), Крохин (Калининград).
«Спартак-Налшык»: Степанов, Гарбуз, Тимошин, Овсиенкэ, Засеев, Руа, Коронов (Рухаиа, 70), Чеботару, Медведев, Аверьянов (ЛIуп, 89), Сирадзе (Буйтрагэ, 80).
«Нефтехимик»: Лосев, Дранников, Рябошапкэ, Пискунов, Джалилов (Мирзаев, 70), Манучехр, Махмутов, Умарбаев (Кузяев, 62), Камболов, Дзахов, Нуров, Уридия.
Топхэр дагъэкIащ: Чеботару, 7 (1:0). Сирадзе, 18 (2:0). Дзаховым, 93 (2:1).
Дагъуэ хуащIащ Рябошапкэ, Аверьяновым, Кузяевым, Рухаиа.
Чеботару Евгений къыдэщIхэм фIыщIэ яхуещI. Урысей Федерацэм футболымкIэ и япэ дивизионым 2013 — 2014 гъэхэм щекIуэкI зэхьэзэхуэм и пэщIэдзэ джэгугъуэм Саранск щыIэу 0:3-уэ къызэрыхагъэщIар «Спартак-Налшыкым» хэтхэми абы дэщIхэми удынышхуэ яхуэхъуащ. АдэкIэ куэд елъытат ар зэрагъэвыфыну щIыкIэм. Iуэхур зэрымыщIэкIэ къэхъуауэ, судьяхэм я зэранкIэ лей къатехьауэ пхагъэкIыфмэ, я къарури къызэщIэрыуэжынут. Абы папщIэ етIуанэ джэгугъуэм Нижнекамск къикIа «Нефтехимик»-р Iэмал имыIэу щыхагъэщIэн хуейт икIи бжыгъэр нэхъ иныхукIэ нэхъыфIт. АрщхьэкIэ ар Iуэху тынштэкъым, нэгъабэ, иджыри хуэдэ дыдэ зэманым, къэхъуахэр уигу къэбгъэкIыжмэ. Абы щыгъуэм ди щIалэхэр «Уфа»-м пэщIэдзэ зэIущIэм щытекIуэри, къыкIэлъыкIуэм «Нефтехимик»-м Налшык къэкIуауэ 1:3-уэ къыщыхигъэщаIуэ щытащ. Ар, дауи, псоми ящIэжырт.
Нэгъабэрей щIэщхъум къытримыгъэзэн папщIэ «Спартак-Налшыкым» лъэкI къигъэнакъым. КъищынэмыщIауэ, ди щIалэхэм я насыпти, нижнекамскдэсхэм яхэтыжтэкъым абы щыгъуэм топитI къахудэзыгъэкIауэ щыта (иужькIэ Нижнекамск щыкIуам иджыри 3 дыщIигъужащ) Портнягин Игорь.
КъикIуэт ямыщIэу. «Нефтехимик»-м Налшык къыздишар футболист пщыкIуплIт, пщыкIуийм и пIэкIэ. Ахэр псори, етIуанэ гъуащхьэтетым къищынэмыщIауэ, щэбэтым и пщыхьэщхьэм ди щIалэхэм къапэщIэтащ. Абы къегъэлъагъуэ Тэтэрстаным лъэщагъкIэ и етIуанэ командэр зэхьэзэхуэм иджыри зэрыхуэмыхьэзырыщэр.
«Спартак-Налшыкым» и хьэрхуэрэгъум и апхуэдэ щытыкIэр хъарзынэу къигъэсэбэпащ. Абы мы зэIущIэр хуабжьу жыджэру къыщIидзащ икIи «Нефтехимик»-р и гъуэм ирикъузылIэжащ. ХьэщIэхэм зэрызахъумэжын фIэкIа нэгъуэщI Iуэху зэрахуэжыртэкъым. АрщхьэкIэ ари тэмэму къайхъулIакъым. Ебланэ дакъикъэм Чеботару Евгений бжыгъэр къызэIуихри, налшыкдэсхэр япэ иригъэщащ.
ПсынщIэ дыдэу ехъулIэныгъэ къазэрыIэрыхьам ди щIалэхэр нэхъри тригъэгушхуащ. Абыхэм я ебгъэрыкIуэныгъэр нэхъри къызэщIэплъэрт. Апхуэдэ джэгукIэм нижнекамскдэсхэр хуэмыхьэзыру къыщIэкIащ икIи мыгувэу етIуанэ топри къыхудагъэкIащ. ЕпщыкIуиянэ дакъикъэм ибгъумкIэ икIа топыр Аверьяновым IэкIэ жыжьэу «Нефтехимик»-м и гъуэмкIэ къидзащ икIи ар Сирадзе къыIэрыхьащ. Ди гъуащхьауэм и зыгъази и еуи зы ищIри, бжыгъэр игъэбэгъуащ.
Сирадзе Давид (№8) ерыщу йобгъэрыкIуэ. Пасэ дыдэу 2:0-у «Спартак-Налшыкыр» япэ зэрищам быдэу хьэкъ къыпщищIырт мы зэIущIэм псори зэрыщыгурыIуэгъуэр. Ар я фIэщ хъужащ езы футболистхэми. Ди щIалэхэм адэкIэ гугъу зрагъэхьыщэртэкъым, хьэщIэхэми я лъэр щIэхуат. ЗакъуэтIакъуэщ лъэныкъуитIми ебгъэрыкIуэныгъэ лъэщхэр къыщызэрагъэпэщар, ауэ абыхэми зыкъомрэ зыри къикIакъым.
Апхуэдэу джэгур иухыну къыщIэкIынт, зэIущIэм къыщIагъуа дакъикъэхэм судьям ди лъэныкъуэмкIэ штрафной къримыгъэуатэмэ. «Нефтехимик»-м и гъуащхьауэ Дзаховым лъэщу иутIыпща топыр пкъом жьэхэуэри къигъэлъеижащ икIи, напIэзыпIэм ди гъуащхьэтетым и дамэм техуэри, гъуэм къыщыхутащ — 2:1. Ар кIэух бжыгъэт, сыту жыпIэмэ, адэкIэ джэгуну зэман къэнэжатэкъым.
Урысей Федерацэм футболымкIэ и япэ дивизионым щекIуэкI зэхьэзэхуэм бжьыпэр щаубыдащ пэщIэдзэ зэIущIитIми щытекIуа «Мордовия»-мрэ «Арсенал»-мрэ. А командитIращ зэкIэ очко зыфIэмыкIуэдар. Абы щыгъуэми саранскдэсхэм я зэIущIитIри я стадионым щрагъэкIуэкIащ.
Красноярск бжыгъэшхуэкIэ щытекIуэу хъарзынэу щIэзыдза «Ротор»-м етIуанэ зэIущIэр къехъулIакъым. Вол-гоград къэкIуа «СКА-Энергия»-м ар къыхигъэщIащ.
Профессионал Футбол Лигэм и унафэщIхэр хуабжьу ирипIейтейуэ пэплъащ илъэс зыбжанэ хъуауэ зыщыIеяуэ екIуэкI Осетие Ищхъэрэ-Аланиемрэ Ингушымрэ я командэхэм я зэIущIэм. Нэгъабэрей зэхьэзэхуэм и кIэухым топ-джэгум дихьэххэм джэгур къызэрызэпаудам къыхэкIыу Владикавказ щыIэ стадионым тезыр тралъхьати, «Алания»-м «Ангушт»-р Пятигорск къыщригъэблэгъащ. Абы лъэныкъуэхэм я зэпэщIэтыныгъэр зыкъомкIэ игъэщэбащ икIи джэгупIэ губгъуэм игъэIэпхъуащ. Осетинхэм дагъэкIа топ закъуэм текIуэныгъэр къахуихьауэ ар иухащ.
АдэкIэ фыщыдогъэгъуазэ япэ дивизионым хэт командэхэм ирагъэкIуэкIа зэIущIэхэм къарикIуа бжыгъэ псоми: «Алания» (Владикавказ) — «Ангушт» (Нэзран) — 1:0, «Балтика» (Калининград) — «Химик» (Дзержинск) — 1:1, «Салют» (Белгород) — «Газовик» (Оренбург) — 1:1, «Ротор» (Волгоград) — «СКА-Энергия» (Хабаровск) — 1:2, «Торпедо» (Мэзкуу) — «Енисей» (Красноярск) — 0:0, «Арсенал» (Тулэ) — «Сибирь» (Новосибирск) — 2:0, «Луч-Энергия» (Владивосток) — «Шинник» (Ярославль) — 0:1, «Мордовия» (Саранск) — «Динамо» (Санкт-Петербург) — 4:1.
КъыкIэлъыкIуэ джэгугъуэр «Спартак-Налшыкым» Санкт-Петербург щригъэкIуэкIынущ. Бадзэуэгъуэм и 18-м ар IущIэнущ япэ зэIущIитIри зыфIахьа «Динамо»-м.
Жыласэ Заурбэч.
ЗэIущIэ нэужьым
Хузин Рустэм, «Нефтехимик»-м и тренер нэхъыщхьэ: ПэщIэдзэ дакъикъэхэм псори наIуэ ящIащ
— Налшык и командэр нэхъ Iэзэщ икIи зэфIэкI зиIэщ. СызэригугъэмкIэ, ар премьер-лигэм щIэбэныну гупхэм ящыщ зыщ.
Нобэрей зэIущIэм и пэщIэдзэ дакъикъэхэм къагъэлъэгъуащ хэт сыт ищIысми. Налшыкдэсхэм тепщэныгъэр псынщIэу яубыдащ, ди щIалэхэр икIуэтащ. Япэ топыр къытхудагъэкIа иужькIэ, бжыгъэр зэхуэдэ тхуэщIыжыну щытащ, арщхьэкIэ къытхукъуэкIа Iэмал хъарзынэр къытхуэгъэсэбэпакъым.
ЗэIущIэм и етIуанэ Iыхьэм джэгур щекIуэкIар гъуэхэм япэжыжьэущ. Абы къыхэкIыу топ дэдгъэкIыну лъэныкъуитIми Iэмал щIагъуэ диIакъым.
Шыпш Тимур, «Спартак-Налшыкым» и тренер нэхъыщхьэ:Топ дыдогъэкIри, дыкъоувыIэж
— Хьэрхуэрэгъум и гур итхыпэн и пIэкIэ, топ дыдогъэкIри, дыкъоувыIэж… Зэрыщыту къапщтэмэ, текIуэныгъэр къэтхьащи, абы дыщогуфIыкI.
— Саранск щыIэу бжыгъэшхуэкIэ япэ зэIущIэм къазэрыщытекIуар ди щIалэхэм Iейуэ зыхащIа?
— Дауи, ар хуабжьу хьэлъэщ. Ауэ иджыри зэ къытызогъэзэжри, «Мордовия»-м дыщыдэджэгуам пенальти ди гъуэм кърагъэуэн хуэдэу зы щхьэусыгъуи щыIакъым.
— НтIэ, судьяхэм щхьэкIэ фытхьэусыхакъэ?
— Зыри и мыхьэнэкъым. ЗэIущIэм и инспекторращ судьям и лэжьыгъэр къэзыпщытэн хуейр.
— «Спартак-Налшыкым» мыгъэрей зэхьэзэхуэм къыщыхуагъэува къалэнхэр зэкIэ ягъэнэIуакъым…
— Къалэныр убзыхуащ: топджэгум дихьэххэм дэрэжэгъуэ еттынырщ икIи зэIущIэ къэс текIуэныгъэм дыщыхущIэкъунырщ.
Хьэтау Ислъам.
